作者:黃機
標題:沁園春
內容:人物眇然，落落曉星，如君幾何。有飄搖長袖，工持月斧，寂寥遺韻，妙鼓雲和。政事文章，特其餘事，英氣橫空時浩歌。還堪笑，似龍文古鼎，誰復摩挲。青絲繫馬庭柯。為小駐壽君金叵羅。說一時偉望，齊高嶽麓，二年遺愛，拍滿湘波。世事多端，細憑商略，痛處不須言語多。從今去，好經從烏府，躐上鑾坡。